L-Arċisqof Charles Scicluna qal li l-imħabba tal-omm tidher iżjed b'ħajjitha milli bil-kliem. Huwa kompla jista' jkun li l-omm mhijiex l-akbar mudella fid-dinja jew mhix dik li forsi wieħed ipinġi fl-immaġinarju tiegħu imma l-kwalità essenzjali ta' dik il-mara, hija li hi omm. L-Arċisqof qal dan fl-omelija tiegħu fil-Knisja ta' Ġesù Nazzarenu fiż-Żejtun fl-okkażjoni ta' Jum l-Omm kif ukoll tal-inawgurazzjoni tax-xelter 'Il‐Milja' li huwa għal nisa li esperjenzaw vjolenza u għal uliedhom. L-Arċisqof għamel referenza għall-kitba mill-Bibbja li tgħid, "Hekk ħabbejtkom jien" u spjega li Ġesù jgħid dan il-kliem fil-jum għażiż magħruf bħala Ħamis ix-Xirka. Żied li ftit sigħat wara din il-kelma għażiża ta' Ġesù, hu jiġi tradut b'bewsa, arrestat, ittorturat, ikkundannat bla ħtija, u msallab. "Hekk ħabbejtkom jien. Ibqgħu fl-imħabba tiegħi" (Ġw 15:9). Mons. Scicluna qal li Ġesù jitkellem dwar il-kmandamenti tiegħu imma meta jagħżel wieħed, imur lejn il-qalb ta' kollox. "Dan hu l-kmandament tiegħi: li tħobbu lil xulxin kif ħabbejtkom jien" (Ġw 15:12). Spjega li Ġwanni Pawlu I, li dam papa 33 jum biss għaliex miet, fl-1978 kien laħaq ta erba' udjenzi ta' nhar t'Erbgħa, u f'waħda minn dawn ir-riflessjonijiet tkellem ukoll dwar Alla li hu Missier imma jaf ukoll iħobb bħalma tħobb l-omm. Huwa staqsa dwar x'inhi din l-imħabba partikolari u spjega li din mhijex biss imħabba li tilqa' u tagħti l-ħajja, imma mħabba li ssegwik mill-qrib u mill-bogħod. Il-ħarsa tal-omm fuq uliedha, huma min huma u għamlu x'għamlu, hija dejjem ħarsa ta' ħniena, ħarsa ta' mogħdrija. Huwa rringrazzja lil Alla li ħalaq lil omm, li twelled fit-tbatija u tagħti l-ħajja u l-ferħ, trabbi fil-ferħ u fit-tbatija. Żied li anke l-missier għandu sehem f'din l-imħabba tal-omm u kompla li t-traġedja hija meta dawn l-imħabbiet jitbiegħdu jew jitilfu t-togħma bnina tagħhom. "It-talba li nagħmlu lill-Mulej illum hija talba għall-ommijiet tagħna u għall-ommijiet kollha tad-dinja. Immaġinaw persuna f'sitwazzjoni diffiċli. Imqar f'nofs baħar fil-Mediterran, jew il-ħabs jew f'residenza għar-rekupru ta' min hu dipendenti mid-droga, jew inkella f'ambjent fejn għandu bżonn jitbiegħed minn ommu. Immaġinaw il-qalb ta' dik l-omm għal dak iż-żagħżugħ jew żagħżugħa, għal dak l-iben jew bint." Scicluna żied li jekk tifhem il-qalb tal-omm, tibda tifhem xi ftit il-qalb ta' Alla u qal li kif jista' jkun li wieħed jaqta' qalbu mill-imħabba ta' Alla jekk hu jfakkrek fix-xbieha sabiħa tiegħu meta fil-preżenza tal-omm. Huwa sellem lill-ommijiet, ħajjin u mejtin u ftakar f'dawk l-ommijiet li għaddejjin minn mumenti ta' diffikultà. Kompla li, f'dawn il-jiem, meta jara l-filmati li ġejjin mill-Indja, immarkata b'mod drammatiku mill-pandemija tal-COVID-19, jaħseb f'tant familji milquta, ommijiet li qegħdin imutu minħabba din il-pjaga, ommijiet li qed jitilfu lil żwieġhom u lil uliedhom. Żied li l-omm iġġorr il-ferħ tad-dinja imma ġġorr ukoll in-niket. Huwa ta parir liż-żgħażagħ u lil dawk kollha li għandhom lill ommijiethom għadhom ħajjin, lil dawk li m'għadhomx u lil dawk li jikkwalifikaw bħala ommijiet biex meta jiċċelebraw għeluq sninhom jiftakru li dak huwa l-vera Jum l-Omm għall-ommijiet u l-vera Jum il-Missier għall-missirijiet. Huwa appella li f'għeluq snin il-persuna jingħata bukkett fjuri, kartolina jew quddiesa lil omm li ma ftakritx biss fiha nnifisha. L-Arċisqof Charles Scicluna llum inawgura xelter li se jipprovdi servizz lin-nisa u uliedhom li jesperjenzaw vjolenza. Scicluna qal li dan se jitmexxa mill-fondazzjoni Sebħ, għaqda mhux governattiva tal-Arċidjoċesi ta' Malta li tmexxi erbat idjar residenzjali għat-tfal u żgħażagħ. Il-Knisja tinawgura shelter għan-nisa li jesperjenza vjolenza .td_uid_3_6098e51aef342_rand.td-a-rec-img{text-align:left}.td_uid_3_6098e51aef342_rand.td-a-rec-img img{margin:0 auto 0 0}